Diari Oficial de la Generalitat Valenciana


Sumari del DOGV 9968, del 29-10-2024 (2024/10549)

RESOLUCIÓ de 23 de juliol de 2024, de la Presidencia, per la qual s’instrumenta la concessió de subvenció nominativa a la Universitat Politècnica de València per al desenrotllament d’accions en la prioritat de l’estratègia d’especialització intel·ligent de la Comunitat Valenciana (S3-CV) sobre gestió i ús eficient de l’aigua.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9968

Data del DOGV
:   29-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/10856

CVE
:   FKQK-W-9944-13129

Data del document
:   23-07-2024

Organisme emissor
:   Institut Valencià de Competitivitat Empresarial

Tipus de document
:   Resolució

Descriptors 

:   * Universitat Politècnica de València
    * ajuda pública
    * gestió de l'aigua

*Primer*. L’article 22 de la Llei 38/2003, de 17 de novembre, general de subvencions, disposa, en l’apartat 2.a la possibilitat de concedir, de manera directa, les subvencions previstes nominativament en els pressupostos generals de l’Estat, de les comunitats autònomes o de les entitats locals, en els termes arreplegats en els convenis i en la normativa reguladora d’estes subvencions. De conformitat amb este article, la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, arreplega en l’article 168 la previsió de concessió directa d’aquelles subvencions previstes nominativament en la Llei de pressupostos de la Generalitat.

*Segon*. L’Institut Valencià de Competitivitat Empresarial (d’ara en avant, IVACE), entitat de dret públic adscrita a la Conselleria d’Innovació, Indústria, Comerç i Turisme, té a càrrec seu la gestió de la política industrial de la Generalitat i el suport a les empreses, en matèria d’innovació per a la competitivitat i modernització de les mitjanes i xicotetes empreses i àrees industrials, mamprenedoria, internacionalització i captació d’inversió, disseny i desenrotllament de mesures de finançament del sector privat que no afecte el marc d’actuació atribuït a altres organismes, així com la promoció d’enclavaments tecnològics, la seguretat industrial de productes i instal·lacions industrials, la metrologia, vehicles i empreses i el foment de l’estalvi, l’eficiència energètica i les fonts d’energies renovables, així com la gestió de la política energètica de la Generalitat.

Dins d’este marc és objectiu fonamental de l’Institut promoure i estimular la competitivitat empresarial, el desenrotllament sostenible i l’adaptació de les empreses de la Comunitat Valenciana a les exigències del mercat, facilitant les actuacions d’R+D+i empresarial, així com potenciar la reorganització, reconversió i modernització de les xicotetes i mitjanes empreses, i impulsar la seua creació i implantació prestant particular atenció al desenrotllament tecnològic, la innovació, la internacionalització i la comercialització.

*Tercer*. La Universitat Politècnica de València (d’ara en avant, esta mateixa denominació o UPV, indistintament) és una entitat de dret públic amb personalitat jurídica pròpia, que desenrotlla activitats de docència, investigació i desenrotllament científic i tecnològic, interessada a col·laborar amb els sectors socioeconòmics per a assegurar el millor compliment dels fins docents, d’investigació i de transferència de tecnologia i coneixement.

La Llei orgànica 2/2023, de 22 de març, del sistema universitari, en l’article 11, indica que una de les funcions fonamentals de la universitat és la investigació, i juntament amb el Decret 182/2011, de 25 de novembre, pel qual es van aprovar els Estatuts de la Universitat Politècnica de València, constituïxen el marc legal per a promoure la col·laboració de la UPV amb altres entitats, en activitats d’interés general. La Llei 17/2022, de 5 de setembre, per la qual es modifica la Llei 14/2011, d’1 de juny, de la ciència, la tecnologia i la innovació, establix el marc general per al foment i la coordinació de la investigació científica i tècnica i els seus instruments de coordinació general, a fi de contribuir a la generació, difusió i transferència del coneixement per a resoldre els problemes essencials de la societat. L’objecte fonamental d’esta llei és la promoció de la investigació, el desenrotllament experimental i la innovació, com a elements sobre els quals ha d’establir-se el desenrotllament econòmic sostenible i el benestar social.

*Quart.* Tant l’IVACE com la Universitat Politècnica de València coincidixen en la importància de contribuir de manera significativa a incrementar la col·laboració de l’Administració pública amb la universitat per a resoldre reptes socials i econòmics, com els derivats de la necessitat d’una sostenibilitat ambiental.

L’Estratègia d’Especialització Intel·ligent de la Comunitat Valenciana S3-CV 2021-2027, aprovada pel Ple del Consell de la Generalitat Valenciana, del 2 de desembre de 2022, planteja com a primer objectiu estratègic la millora de les capacitats d’investigació i innovació de les empreses de la Comunitat Valenciana aprofitant la quantitat de coneixement generat per les universitats i centres tecnològics, requerint per a això l’afavoriment de la interacció entre els agents del Sistema Valencià d’Innovació per a la transferència de coneixement i la cooperació orientada al mercat entre empreses, universitats i centres tecnològics, per a possibilitar la creació d’ecosistemes d’innovació i fer costat a les empreses per a articular la seua demanda d’innovació. Focalitza estes accions en quatre entorns d’especialització que conjuminen el potencial econòmic, tecnològic i científic de la Comunitat Valenciana i assenyalen la direcció de transformació a través de la investigació i la innovació. En el primer d’estos entorns («Cap a una economia circular i baixa en carboni»), s’especifica com a prioritària l’especialització en «productes, processos i servicis per a la gestió i l’ús més eficient de l’aigua».

*Quint*. En el pressupost de l’IVACE per a 2024, aprovat per la Llei 8/2023, de 27 de desembre, de pressupostos de la Generalitat per a l’exercici 2024, consta la línia nominativa «S1596 - Desenrotllament d’accions en la prioritat S3 sobre gestió i ús eficient de l’aigua», el beneficiari de la qual és la Universitat Politècnica de València, per un import de 50.000 euros.

*Sext*. Es donen els supòsits previs necessaris per a la firma de la present resolució, ja que ha resultat acreditat que la UPV es troba al corrent en les seues obligacions tributàries i de Seguretat Social, que no és deutora de l’IVACE per reintegrament de subvencions, i no està dins en la resta de prohibicions per a obtindre la condició de beneficiària de subvencions públiques, de conformitat amb el que s’establix en l’article 13 de la Llei 38/2003, de 17 de novembre, general de subvencions, i en l’article 1 del Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (DO L de 15.12.2023), d’ara en avant Reglament (UE) 2023/2831, a les ajudes *de minimis*; així mateix, ha aportat a l’IVACE, amb caràcter previ a la firma de la present resolució, declaració responsable relativa a altres ajudes, subvencions, ingressos o recursos públics o privats obtinguts o sol·licitats per als mateixos costos subvencionables, i una declaració responsable referent a totes les altres ajudes de minimis rebudes d’esta o una altra administració en el període comprés entre la data de la firma de la present resolució i els tres anys precedents subjectes al Reglament (UE) 2023/2831, a les ajudes *de minimis*  o a altres reglaments *de minimis*.

Prèviament a esta resolució, s’ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat, dirigits a establir, concedir o modificar ajudes públiques.

*Sèptim*. En compliment del que es disposa en la Llei 1/2022, de 13 d’abril, de la Generalitat, de transparència i bon govern de la Comunitat Valenciana, els nous conjunts de dades que es generen per la formalització i el desenrotllament de la subvenció atorgada en virtut d’esta resolució es disposaran, sempre que siga possible, com a conjunt de dades obertes.

En atenció al que s’ha exposat abans, després de complir el Decret 128/2017, de 29 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat, dirigits a establir, concedir o modificar ajudes públiques, fent ús de les competències assignades en el Decret 4/2013, de 4 de gener, pel qual s’aprova el Reglament d’organització i funcionament de l’Institut Valencià de Competitivitat Empresarial (IVACE), i de conformitat amb el que es preveu en l’article 168.1. de la Llei 1/2015, de 6 de febrer,

RESOLC

*1. Objecte*

La present resolució té per objecte regular la concessió d’una subvenció nominativa a la Universitat Politècnica de València durant l’exercici 2024, en els termes previstos en l’article 22.2 de la Llei 38/2003, de 17 de novembre, general de subvencions. En execució de l’article 168.1.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, la subvenció es canalitzarà a través d’esta resolució, que servirà de base reguladora de la concessió.

L’activitat que desenrotllarà la Universitat Politècnica de València serà la preparació, i presentació si és el cas, de propostes al Programa marc europeu d’investigació i innovació Horitzó Europa en l’àmbit de la gestió i l’ús de l’aigua, els sistemes marins i marítims, en els pilars II. Reptes globals i competitivitat industrial europea i III. Europa innovadora, que inclou les ajudes de l’EIC —European Innovation Council—, EIE —European Innovation Ecosystems— i EIT —European Institute of Innovation and Technology—.

Esta activitat estarà subjecta al Reglament (UE) 2023/2831, a les ajudes*de minimis*.

*2. Entitat beneficiària*

L’entitat beneficiària de la subvenció és la Universitat Politècnica de València amb CIF C6584179C.

*3. Activitat subvencionada*

L’activitat objecte de subvenció durant l’anualitat 2024 consistix específicament en la preparació de propostes al Programa marc Horitzó Europa segons el desglossament presentat per UPV i validat prèviament per IVACE que s’inclou en annex.

No obstant això, la UPV podrà modificar les accions previstes en l’annex sempre que responguen a l’objecte indicat en el resolc primer, i s’hauran de motivar adequadament en la memòria tècnica justificativa perquè, a criteri de l’IVACE, siguen admeses.

*4. Costos subvencionables*

Per al desenrotllament de les activitats que se subvencionen amb esta resolució, es consideren com a costos subvencionables els conceptes següents:

a) Servicis externs: només aquells necessaris per al desenrotllament de les activitats finançades, imputats en exclusiva a estes i que es vinculen inequívocament a estes.

b) Altres gastos directament imputats i necessaris per al desenrotllament de les activitats objecte d’ajuda, com els vinculats a la celebració de reunions i conferències, actes de protocol·laris de representació, servicis de transport, correu i missatgeria, publicitat, dietes i gastos de locomoció i restauració, i qualsevol altre necessari per al desenrotllament de les activitats finançades, imputats en exclusiva a estes i que es vinculen inequívocament a estes. Els gastos de viatges i dietes es justificaran mitjançant les comissions de servici tramitades d’acord amb la normativa de la UPV.

La UPV podrà subcontractar amb tercers per la totalitat de l’import subvencionat.

Podran tindre la consideració de gastos realitzats i, per tant, subvencionables, aquells que hagen sigut efectivament pagats amb anterioritat al 31 de desembre de 2024, sempre que el cost d’estos no supere el valor de mercat.

Els tributs seran gastos subvencionables quan s’hagen abonat efectivament. No serà subvencionable l’IVA satisfet per l’adquisició de béns o servicis, llevat que s’acredite documentalment que forma part del cost de l’activitat que desenrotlle la UPV i que no és susceptible de recuperació o compensació. En cas que s’haja repercutit o compensat parcialment, s’aportarà documentació acreditativa del percentatge o la part de l’impost susceptible de ser repercutit o compensat.

Quan l’import del cost subvencionable en el supòsit de prestació de servicis o de compra de subministraments supere les quanties del contracte menor establides en la Llei 9/2017, de 8 de novembre, de contractes del sector públic, l’entitat beneficiària haurà d’acreditar haver sol·licitat com a mínim tres ofertes de diferents proveïdors amb caràcter previ a la contractació del compromís per a la prestació del servici o l’entrega del bé, excepte en aquelles prestacions que, per les especials característiques dels gastos subvencionables, no hi haja en el mercat prou nombre d’entitats que les subministren o les presten i així es justifique per la beneficiària. Si, finalment, no selecciona la proposta més avantatjosa, haurà de presentar una memòria que justifique l’elecció segons criteris d’eficiència i economia.

En cas que l’entitat beneficiària estiga subjecta a la legislació de contractes del sector públic, haurà d’ajustar-se al que esta prescriu.

*5. Aportació econòmica*

L’IVACE finançarà el 100 % dels gastos subvencionables a través de la contribució a la UPV de cinquanta mil euros (50.000 euros) durant l’any 2024, a càrrec de la línia nominativa a favor de la Universitat Politècnica de València amb codi S1596, prevista en el capítol 4 (transferències corrents), per a «desenrotllament d’accions en la prioritat S3 sobre gestió i ús eficient de l’aigua».

Per la seua subjecció al règim *de minimis*, l’ajuda total *de minimis*  que pot concedir-se a la UPV com a «única empresa» no pot ser superior a 300.000 euros durant qualsevol període de tres anys. A l’efecte de la present resolució, s’entendrà per «única empresa» la definició establida en l’apartat 2 de l’article 2 del Reglament (UE) 2023/2831 a les ajudes *de minimis*.

L’import que haurà de justificar-se es distribuirà en:

a) Servicis externs, fins a 47.000,00 euros.

b) Altres gastos, fins a 3.000 euros.

L’IVACE podrà acceptar modificacions en la distribució d’estos gastos subvencionables sempre que representen una variació inferior al 30 % de la previsió inicial. En tal cas, les minoracions de gastos subvencionables amb execució inferior a la prevista es compensaran amb els increments dels gastos que hagen tingut una execució superior, sempre que no es modifique l’import total de l’ajuda ni l’objecte o la naturalesa del projecte, i el beneficiari justifique el canvi en la documentació de justificació. Queda exclosa qualsevol modificació que implique l’adquisició de béns inventariables.

L’import total de l’ajuda de l’IVACE en cap cas podrà ser de tal quantia que, de forma aïllada o en concurrència en altres subvencions, ingressos o recursos públics o privats, supere el cost de l’activitat finançada pel present acord.

*6. Òrgan gestor*

Correspondrà a l’Àrea de Servicis i Difusió de l’IVACE la gestió i el control de la present ajuda, així com la comprovació de la realització de l’activitat subvencionada i el cost d’esta corresponent a l’exercici 2024.

*7. Obligacions de la Universitat Politècnica de València (UPV). Termini i forma de justificació*

Constituïxen obligacions essencials d’UPV utilitzar la subvenció per a desenrotllar durant l’exercici 2024 les activitats detallades en l’annex, acreditar la seua realització davant l’IVACE i complir les condicions i la resta d’obligacions establides en esta resolució en la forma descrita a continuació:

a) Realització de les activitats:

La UPV haurà de fer les activitats objecte de la subvenció de manera que es complisca la finalitat d’estes. La realització dels gastos que comporten les activitats deurà en tot cas respectar les prescripcions contingudes en l’article 31 de la Llei 38/2003, general de subvencions. Només seran subvencionables els gastos realitzats des de l’1 de gener de 2024 fins al 31 de desembre de 2024.

b) Justificació de la realització de les activitats:

La UPV haurà d’acreditar la realització de les activitats descrites en l’annex, presentant davant l’IVACE, de manera telemàtica a través del web de l’IVACE, la documentació justificativa corresponent en la data límit de 20 de gener de 2025 en la forma definida en l’annex. El compte justificatiu ha de contindre la documentació següent:

b.1) Una memòria tècnica justificativa amb indicació de les activitats realitzades i acreditació del grau de consecució d’estes. S’haurà d’incloure de manera detallada informació sobre el desenrotllament i el grau de compliment de les activitats i els objectius previstos, així com, si és el cas, les desviacions produïdes i la causa d’estes, tot això d’acord amb les indicacions que es donen en l’annex a este document.

b.2) Una memòria econòmica justificativa del cost de les activitats realitzades que contindrà una relació detallada dels gastos incorreguts per a la realització de l’activitat subvencionada. Els documents originals acreditatius del gasto i del pagament quedaran en poder de la UPV, a la disposició dels òrgans de comprovació i control, i s’haurà d’indicar el lloc de custòdia i depòsit de la documentació original. Esta relació dels gastos realitzats, amb identificació de l’empresa creditora i del document, el seu import, la data d’emissió i data de pagament, es presentarà directament a través de l’aplicació «Justific@» accessible a través del portal de l’IVACE (www.ivace.es), i haurà d’estar acompanyada de còpia de les factures o els documents de valor probatori equivalent en el tràfic jurídic mercantil o amb eficàcia administrativa.

b.3) La documentació acreditativa del pagament dels gastos subvencionables es farà mitjançant una certificació de la persona que assumisca la representació legal de l’entitat beneficiària que la subvenció concedida ha sigut degudament registrada en la comptabilitat de l’entitat.

En tot cas, no s’admetran els pagaments en efectiu.

Els documents acreditatius de la justificació hauran de ser omplits i presentats davant l’IVACE d’acord amb els models i les instruccions que seran aprovats per la Direcció General de l’IVACE.

L’IVACE es reserva el dret de sol·licitar tota la documentació addicional que es considere necessària en relació amb la justificació dels gastos.

c) A més de les que es deriven de la present resolució, seran altres obligacions les indicades a continuació:

c.1) Executar un pla de difusió de les activitats objecte de la present resolució que no comprometa la confidencialitat necessària en els processos de preparació de propostes de projectes europeus, havent de justificar documentalment a l’IVACE totes les accions de comunicació previstes en les seues diferents fases de desenrotllament.

c.2) Inserir en el material divulgatiu relacionat amb la difusió de les activitats el logotip d’IVACE disponible en <http://www.ivace.es>. La publicitat de l’ajuda concedida es farà segons el que es disposa en l’article 18 de la Llei 38/2003, de 17 de novembre, general de subvencions.

c.3) Complir amb les seues obligacions fiscals i amb la Seguretat Social de manera que quede acreditada esta circumstància no sols en el moment previ a la concessió de la subvenció, sinó també en el de reconeixement de l’obligació amb l’entitat beneficiària per part de l’IVACE, en els termes establits en la normativa vigent en la matèria.

c.4) Conservar els documents justificatius dels gastos corresponents a l’activitat subvencionada durant un període mínim de cinc anys.

c.5) Aportar declaració responsable referent a altres ajudes *de minimis*  rebudes d’esta o una altra administració durant el període comprés entre la data de la firma de la present resolució i els tres anys precedents (exemple: data de la firma de la resolució: 1 de maig de 2024; haurà de declarar les ajudes *de minimis*  que li hagueren concedit entre el 31 d’abril de 2021 i el 31 d’abril de 2024).

c.6) Disposar de llibres comptables i registres diligenciats i altres documents degudament auditats en els termes exigits per la legislació mercantil, així com els estats comptables.

c.7) Actualitzar qualsevol documentació presentada que haja patit alguna modificació.

c.8) Respondre de la veracitat dels documents presentats.

c.9) Comunicar altres ajudes públiques o privades que haja obtingut o sol·licitat per als mateixos costos subvencionables

c.10) Complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, li corresponen com a entitat pública. Així mateix, quedarà obligada a subministrar a l’IVACE, amb requeriment previ, tota la informació que siga necessària per al compliment per esta de les obligacions previstes en la Llei de transparència en el termini de quinze dies hàbils des del requeriment.

*8. Pagament de la subvenció*

El pagament de la subvenció concedida s’efectuarà a favor de la Universitat Politècnica de València a la finalització de les activitats objecte d’esta, de conformitat amb el que es disposa en l’article 171 de la Llei 1/2015, de 6 de febrer, d’hisenda pública, del sector públic instrumental i de subvencions, i es farà una vegada presentada davant l’IVACE la documentació justificativa de les activitats subvencionades i després de la comprovació per l’IVACE.

El pagament es farà mitjançant una transferència al compte bancari de l’entitat beneficiària que esta determine.

*9. Control i verificació*

Tant l’entitat beneficiària com aquelles altres persones o entitats relacionades amb l’objecte de la subvenció hauran de sotmetre’s a les actuacions de comprovació, verificació i control financer de l’activitat subvencionada efectuades tant per l’IVACE com per qualsevol òrgan de la Generalitat, i facilitar en tot moment aquella informació que se sol·licite en l’exercici d’estes actuacions, i especialment posar a disposició la totalitat de documents necessaris per a una pista d’auditoria adequada.

Les verificacions abordaran els aspectes administratius, financers, tècnics i físics de les operacions, d’acord amb el Pla de control aprovat a este efecte per la Direcció General de l’IVACE.

L’entitat beneficiària haurà de mantindre un comportament antifrau i col·laborar amb qualsevol altra administració per a evitar comportaments fraudulents en la societat. En cas que qualsevol persona tinga coneixement de fets que van poder ser constitutius de frau o irregularitat relacionats amb les ajudes previstes en la present resolució, podrà posar-los en coneixement a través del canal habilitat a este efecte per l’Oficina Nacional de Coordinació Antifrau en l’adreça web: https://www.igae.pap.hacienda.gob.es/sitios/igae/es-es/snca/paginas/inicio.aspx i de la bústia Control Antifrau del portal de l’IVACE: <http://www.ivace.es>.

*10. Minoració i revocació de l’ajuda Reintegrament*

L’incompliment per l’entitat beneficiària de qualsevol de les obligacions establides en esta resolució podrà donar lloc a la minoració o a la revocació de la subvenció en funció de les circumstàncies ocorregudes i d’una valoració d’estes. En el cas que la subvenció haja sigut ja pagada, l’entitat beneficiària haurà de procedir al reintegrament de la quantitat percebuda juntament amb els interessos de demora des del moment del pagament de la subvenció en la forma prevista en la legislació sobre subvencions.

La presentació extemporània de la justificació, sense que s’haja sol·licitat i concedit una pròrroga expressa i dins del termini, donarà lloc a la incoació d’un procediment per a deixar sense efecte l’acte de concessió de la subvenció. En tot cas, es garantirà el dret de l’audiència de l’interessat.

El falsejament o l’ocultació de dades i documents, atés que afecten substancialment la concessió i l’entrega de fons públics, donarà lloc a l’exigència de responsabilitats, tant en l’orde administratiu com en el jurisdiccional competent.

*11. Resolució d’incidències*

Es delega en la persona titular de l’Àrea de Servicis i Difusió de l’IVACE la resolució de les incidències que es produïsquen, excepte les resolucions relatives a les possibles minoracions o revocacions de les subvencions concedides que es deleguen en la Direcció General de l’IVACE.

*12. Compatibilitat de les ajudes*

L’ajuda concedida serà compatible amb altres subvencions, ajudes, ingressos o recursos procedents de qualsevol administració o ens públic o privat nacional, de la Unió Europea o d’organismes internacionals, i concedides per a la mateixa finalitat que preveu la present resolució. Esta compatibilitat estarà condicionada al fet que l’import de les ajudes, aïlladament o en concurrència amb unes altres, no supere el cost de l’activitat subvencionada, tot això de conformitat amb l’article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l’article 168.1.A, apartat c, de la Llei 1/2015, de 6 de febrer, de la Generalitat, d’hisenda, del sector públic instrumental i de subvencions.

Les ajudes previstes en la present resolució podran acumular-se amb les ajudes *de minimis*  concedides d’acord ambl Reglament (UE) 2023/2832, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  concedides a empreses que presten servicis d’interés econòmic general (DO L 2023/2831, de 15.12.2023).

Si l’acumulació té lloc amb ajudes *de minimis*  subjectes al Reglament (UE) número 1408/2013, de la Comissió, de 25 d’abril de 2012, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola (DO L 352 de 24.12.2013) i al Reglament (UE) número 717/2014, de la Comissió, de 27 de juny de 2014, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector de la pesca i de l’aqüicultura (DO L 190 de 28.06.2014), podran acumular-se estes ajudes sempre que es respecte el límit màxim establit en l’article 3, apartat 2 del Reglament (UE) 2023/2831 a les ajudes *de minimis*.

Les ajudes previstes en la present resolució podran acumular-se amb ajudes d’estat, sempre que es respecten els següents límits màxims:

a) Les ajudes *de minimis*  podran acumular-se amb ajudes estatals relacionades amb els mateixos gastos subvencionables o amb ajudes estatals per a la mateixa mesura de finançament de risc, si esta acumulació no excedix la intensitat d’ajuda o l’import d’ajudes superior corresponent fixat en les circumstàncies concretes de cada cas per un reglament d’exempció per categories o una decisió adoptats per la Comissió.

b) Les ajudes *de minimis*  que no es concedisquen per a costos subvencionables específics, ni es puguen atribuir a costos subvencionables específics, es podran acumular a altres ajudes estatals concedides en virtut d’un reglament d’exempció per categories o d’una decisió que adopte la Comissió.

*13. Règim jurídic aplicable*

Estes subvencions es regiran, a més de pel que es disposa en esta resolució, per la Llei 38/2003, de 17 de novembre, general de subvencions, i pel reglament de la llei esmentada, aprovat pel Reial decret 887/2006, de 21 de juliol, així com pel que es disposa en la Llei 1/2015, de 6 de febrer, de la Generalitat, d’hisenda pública, del sector públic empresarial i de subvencions, i per les altres normes de dret administratiu que siguen aplicables.

*14. Tractament de dades de caràcter personal*

L’acceptació d’esta ajuda comportarà el tractament de dades de caràcter personal de les persones sol·licitants per part de l’IVACE, que serà la responsable del tractament, el qual es realitzarà amb l’exclusiva finalitat de gestionar l’ajuda conforme al que s’establix en esta resolució, en la Llei 38/2003, de 17 de novembre, general de subvencions, i la seua normativa de desplegament i, supletòriament, en la Llei 39/2015, d’1 d’octubre, del procediment administratiu comú de les administracions públiques.

Les dades personals arreplegades procediran de la documentació presentada per l’entitat interessada o pel seu representant, i podrà accedir en la següent adreça web al Registre d’activitats de tractament:

<http://cindi.gva.es/documents/493970173/753739567/RATGEN004.pdf>.

Les persones a què es referix esta resolució tenen els drets següents:

a) A sol·licitar l’accés a les seues dades personals, la rectificació o supressió d’estes, la limitació del seu tractament o a oposar-se a este, per a exercir els drets haurà de presentar un escrit davant la Subsecretaria de la Conselleria d’Economia Sostenible, Sectors Productius, Comerç i Treball. Haurà d’especificar quin d’estos drets sol·licita que se satisfaça i, si no autoritza l’obtenció de dades d’identitat de la persona sol·licitant o, si és el cas, del o de la representant legal, haurà d’aportar la documentació acreditativa corresponent de la identitat i la representació. També podrà exercir els seus drets de manera telemàtica a través del següent enllaç: <https://www.gva.es/va/inicio/procedimientos?id_proc=19090>

b) Reclamació davant de l’Agència Espanyola de Protecció de Dades. Si les persones interessades entenen que s’han vist perjudicades pel tractament o en l’exercici dels seus drets, poden presentar una reclamació davant l’Agència Espanyola de Protecció de Dades a través de la seu electrònica accessible a través de la pàgina web <https://www.aepd.es/>

c) Delegat/ada de Protecció de Dades. En tot cas, les persones sol·licitants podran contactar amb el delegat/ada de Protecció de Dades de la Generalitat Valenciana per mitjà de:

Adreça electrònica: nhn@rij.hi

Adreça postal: passeig de l’Albereda, 16 - 46000 València.

Més informació de protecció de dades:

<https://www.gva.es/downloads/publicados/PR/TEXTO_INFORMACION_ADICIONAL_V.pdf>

*15. Verificació de dades*

D’acord amb el que s’establix en la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i en l’article 4 de la Llei 40/2015, d’1 d’octubre, de règim jurídic del sector públic, l’òrgan gestor podrà verificar aquelles dades manifestades per les persones interessades amb la finalitat de comprovar l’exactitud d’estes.

La potestat de verificació inclou verificar la identitat de la persona sol·licitant o, si és el cas, del seu representant legal, i consultar les dades que consten en la Base de dades nacional de subvencions (BDNS), i que la persona sol·licitant no està inhabilitada per a percebre subvencions.

*16. Marc normatiu comunitari*

El finançament de les activitats objecte de la present resolució se subjectarà al Reglament (UE) 2023/2831 a les ajudes *de minimis.*

*17. Efectes*

Esta resolució produirà efectes a partir de l’endemà de la notificació a l’entitat beneficiària.

Contra esta resolució, que posa fi a la via administrativa, les persones interessades podran interposar un recurs potestatiu de reposició davant del mateix òrgan que l’haja dictada, en el termini d’un mes des de l’endemà de la notificació, d’acord amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l’endemà de publicar-se, de conformitat amb el que establix l’article 46 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que les persones interessades puguen exercir qualsevol altra via que estimen oportuna.

València, 23 de juliol de 2024

Nuria Montes de Diego.

Presidenta de l’IVACE

ANNEX

*Accions Programa Marc Horitzó Europa*

La Comissió Europea convoca per a cada període pressupostari septennal el Programa marc de finançament per a la investigació i la innovació, que en la present edició es coneix com a Horitzó Europa. Este macroprograma:

–  Aborda el canvi climàtic;

– Ajuda a aconseguir els objectius de desenrotllament sostenible de l’ONU;

– Impulsa la competitivitat i el creixement de la UE;

– Facilita la col·laboració i reforça l’impacte de la investigació i la innovació en el desenrotllament, el suport i l’aplicació de les polítiques de la UE al mateix temps que s’aborden els reptes mundials;

– Dona suport a la creació i millor difusió d’excel·lents coneixements i tecnologies;

– Crea llocs de treball, aprofita plenament la reserva de talent de la UE, impulsa el creixement econòmic, fomenta la competitivitat industrial i optimitza l’impacte de les inversions en un espai europeu d’investigació.

Horitzó Europa és un programa competitiu que preveu fonamentalment el finançament de consorcis internacionals que presenten projectes d’investigació, desenrotllament tecnològic, aplicació de coneixements a la competitivitat empresarial i difusió dels resultats de la investigació, entre altres.

Dins d’Horitzó Europa es preveuen específicament convocatòries sobre reptes globals i competitivitat industrial europea, entre les quals podem trobar àrees com bioeconomia blava, contaminació de l’aire, sòls i aigües, aigua potable i contaminació d’aigües urbanes, contaminació de mars i oceans, economia blava neutra en carboni i circular, transport marítim, etc.

Una de les novetats d’este programa marc ha sigut l’establiment de les missions: un conjunt d’accions interdisciplinàries destinades a aconseguir un objectiu audaç, inspirador i mesurable en un termini determinat, amb repercussió en la societat i l’elaboració de polítiques, així com rellevància per a una part significativa de la població europea i un ampli ventall de ciutadans europeus. Doncs bé, entre estes missions destaca «Starfish 2030: restaurar els nostres oceans i aigües», que es planteja com a objectius per a 2030 netejar les aigües marines i dolces, restaurar els ecosistemes i hàbitats degradats i descarbonitzar l’economia blava per a aprofitar de manera sostenible els béns i servicis essencials que proporcionen.

Finalment, en el pilar III. Europa innovadora del Programa marc, destaquen les accions de l’EIT (Institut Europeu d’Innovació i Tecnologia), que pretén acostar els agents clau (investigació educació i empreses) al voltant d’un objectiu comú per a fomentar la innovació. L’EIT té previst en el seu Pla estratègic 2021-2027 finançar una nova KIC «en l’àmbit dels sectors i ecosistemes hídrics, marins i marítims». És l’última comunitat de coneixement que està previst constituir en un futur pròxim. Cada KIC es compon d’una xarxa d’un màxim de cinc nodes centrals establits en diferents països europeus, que després van expandint-se amb tota mena d’agents. La KIC ha d’integrar agents del coneixement (educació superior, innovació i investigació), l’empresa i les administracions.

Esta confluència de prioritats entorn de l’aigua entre les propostes pel Programa marc europeu i l’estratègia d’especialització intel·ligent de la Comunitat Valenciana (S3) motiva que la UPV atenga esta oportunitat i tracte d’aconseguir el major retorn possible de fons comunitaris a través de projectes presentats al Programa marc que redunden en benefici de la competitivitat de les empreses valencianes dels àmbits hídric, marí i marítim a través de la innovació.

La creixent complexitat en la preparació de qualsevol candidatura a una convocatòria d’Horitzó Europa ve determinada per l’alta competència no sols en excel·lència del projecte científic tecnològic, sinó també per les característiques de composició dels consorcis transnacionals, l’adequació a les normatives i estratègies comunitàries, la definició de plans de desenrotllament i negoci conseqüents amb l’explotació de resultats, la redacció de propostes concordes als requisits de les convocatòries, la qualitat de les presentacions davant tribunals d’avaluació… Tot això són àmbits de treball que queden, a vegades, allunyats de les competències científiques i tecnològiques dels científics i tecnòlegs universitaris, però que poden ser perfectament coberts amb la participació externa d’experts jurídics, economicofinancers i en normativa i estratègia europea, de manera que les possibilitats d’èxit en les propostes de projecte es multipliquen considerablement. En este sentit és en el qual s’emmarca l’ajuda proposada en la present resolució.

L’activitat el finançament de la qual es proposa en esta resolució i la manera d’acreditar la seua consecució és:

– Constitució de, almenys, un consorci transnacional per a la presentació de propostes en l’àmbit dels sistemes hídrics, marins o marítims i preparació d’una proposta de projecte a Horitzó Europa, acreditat mitjançant:

• un document constitutiu de tal consorci (memorandum of understanding, letter of commitment o similar) que evidencie el paper de coordinador d’este, i

•  el document de proposta d’un projecte, ben presentat a la Comissió Europea, bé com a esborrany avançat de la proposta si la data de tancament de convocatòria és posterior a la finalització de l’any natural.

– Alternativament, impuls o participació en un consorci transnacional per a la presentació d’una candidatura a la futura KIC de sistemes hídrics, marins o marítims de l’EIT com a líder general o d’un dels colocation centers previstos, acreditat mitjançant:

•  un document constitutiu o d’adhesió (memorandum of understanding, letter of commitment o similar) que evidencie el rol de la UPV;

•  documents d’adhesió al consorci d’un mínim de quatre empreses o entitats que desenrotllen la seua activitat a la Comunitat Valenciana;

•  una memòria de situació de l’impuls del consorci i preparació de la candidatura.

En qualsevol dels casos, s’haurà d’adjuntar la informació acreditativa de les accions desenrotllades en compliment del resolc 7.c.1 i c.2 referit a la difusió de les activitats.